C 241 A/8
SK
Úradný vestník Európskej únie
24.6.2022
Menovací orgán zostaví zoznam uchádzačov, ktorí poslali svoje spisy s prihláškou v súlade s formálnymi náležitosťami a v požadovanom termíne, a postúpi ho spolu so spismi výberovej komisii.
Títo uchádzači budú pozvaní na počítačový test predbežného výberu pozostávajúci z otázok s voliteľnými odpoveďami.
Test je opravený počítačom.
Uchádzači dostanú prostredníctvom svojho účtu Apply4EP príklady otázok, ako aj pokyny týkajúce sa tohto testu.
Prehľad schopností sa nachádza v prílohe k oznámeniu o výberovom konaní.
Musíte ho vyplniť a nahrať do vyhradenej časti platformy Apply4EP do dátumu a hodiny uzávierky podávania prihlášok, ktoré sú stanovené v oznámení o výberovom konaní.
Výberová komisia s cieľom vybrať uchádzačov, ktorých pozve na písomné testy, overí v zostupnom poradí podľa počtu bodov dosiahnutých v teste s otázkami s voliteľnými odpoveďami, či boli splnené všeobecné a osobitné podmienky.
Výberová komisia potom posúdi prihlášky podľa toho, ktoré kvalifikácie (najmä diplomy, jazykové znalosti a odborná prax) sú najrelevantnejšie z hľadiska náplne práce a výberových kritérií uvedených v oznámení o výberovom konaní.
Na tento účel výberová komisia vychádza pri hodnotení výlučne z odpovedí, ktoré poskytol uchádzač vo formulári Prehľad schopností, až kým počet uchádzačov nebude zodpovedať počtu osôb, ktoré môžu byť pozvané do ďalšej etapy výberového konania.
Výberová komisia na účel výberu na základe kvalifikácií preskúma odpovede, ktoré uchádzači poskytli vo formulári Prehľad schopností.
Každej z odpovedí budú udelené 0 až 4 body.
Výberová komisia sa môže rozhodnúť prideliť každému výberovému kritériu váhu zodpovedajúcu jeho relatívnej dôležitosti, a to od 1 do 3.
V takom prípade sa body pridelené každej odpovedi vynásobia týmto váhovým koeficientom.
Body jednotlivých uchádzačov sa spočítajú s cieľom určiť osoby, ktorých profil najlepšie zodpovedá úlohám v rámci pracovnej náplne.
Ak viacero uchádzačov získalo rovnaký počet bodov, ktorým sa kvalifikujú na posledné dostupné miesto, všetci títo uchádzači budú pozvaní do ďalšej fázy výberového konania.
Prihlášky a formulár Prehľad schopností uchádzačov pod touto hranicou sa nebudú hodnotiť. 2.3.
Testy Všetky testy sú vyraďovacie a účasť na nich je povinná.
Maximálny počet uchádzačov pripustených na testy je stanovený v oznámení o výberovom konaní.
Opis testov a podrobnosti o ich hodnotení sú uvedené v časti B.2 výberového konania.
Technické špecifiká – testy online (dotazník s voliteľnými odpoveďami a písomné testy) Pri organizovaní písomných testov online Európsky parlament využíva poskytovateľa služieb.
Budete potrebovať počítač (stolový PC alebo laptop): — vybavený operačným systémom Microsoft Windows 7 a novším alebo Apple OS X 10.11 „Yosemite“ a novším pre MAC, — s kapacitou 1 GB voľného miesta na pevnom disku, — s kamerou, ktorá je zabudovaná v prednej časti vášho počítača alebo k nemu pripojená, — pripojenie na internet, — 4 GB pamäte RAM.
Pred testami budete informovaní o akýchkoľvek zmenách minimálnych technických požiadaviek v dôsledku aktualizácie softvéru.
Operačné systémy XP, Vista a staršie, Windows 10 S, Windows ARM (RT), MacOS staršie ako 10.11, IOS (iPad, iPhone), Android, Chromebook, Virtual Machine, Linux (Debian, Ubuntu atď.) a OS v 32-bitovej verzii nie sú vhodné.